Wesenlike verandering in menstruasie ná inenting – navorsingArgieffoto bloot ter illustrasie. (Foto: Unsplash) Daar blyk tog ’n verband te wees tussen veranderinge aan ’n vrou se menstruele siklus en die Covid-19-entstof. Onlangse navorsing toon dat 42% van vroue met ’n gereelde menstruele siklus ’n erger menstruele vloei beleef het nadat hulle die entstof ontvang het. ’n Totaal van 43,6% het geen verandering in hul maandstonde opgemerk nie terwyl 14% ’n ligter vloei aangeteken het. Dié navorsing is die omvattendste assessering tot dusver rakende menstruele veranderinge tydens die eerste twee weke ná inenting en is geskoei op ’n opname by meer as 39 000 ingeënte vroue tussen die ouderdomme van 18 en 80 in die VSA. Die opname is in April 2021 gedoen en die verslag is verlede week in die vaktydskrif Science Advances gepubliseer. Franse gesondheidsowerhede moedig intussen vroue wat vermoed dat hul menstruele siklusse deur Covid-19-entstowwe geraak word aan om enige veranderinge op die regeringswebwerf aan te meld. Volgens die Nasionale Medisyneveiligheidsagentskap (ANSM) is menstruele veranderinge reeds deur ongeveer 11 000 vroue aangemeld. Die vroue het meestal “nie-ernstige” simptome waaronder wisselvallige siklusse of swaarder of ligter bloeding aangemeld. Dit was meestal korttermyn-newe-effekte wat verskyn het nadat hulle die entstof ontvang het, maar geen direkte verband is nog getrek tot en met die publisering van die Amerikaanse navorsingsverslag nie. Luidens die navorsingsverslag het tussen 31% en 37% van die vroue reeds binne sewe dae ná hul eerste of tweede inenting ’n verandering aan hul maanstonde opgemerk. (Argieffoto: Unsplash) Nog sowat 24% van vroue het tussen 8 en 14 dae óf ná 14 dae (tussen 26,8% en 29%) ’n verandering opgemerk. Die res van die respondente (12,5%) het gemenstrueer in die tyd wat hulle die eerste en/of tweede dosis van die entstof toegedien is. Die betrokke navorsers het boonop bevind dat vroue se ras, ouderdom en mediese agtergrond ook ’n rol speel wat menstruasie ná inenting betref. Vroue wat ouer is of as swart of Spaans/Latyns tydens die opname geïdentifiseer het, het ŉ groter kans getoon vir ŉ swaarder vloei ná inenting. Só ook diegene met endometriose, menorragie (abnormaal swaar bloeding) of fibroïede. Dié wat koors of moegheid beleef het nadat hulle die entstof ontvang het, was ook meer geneig om swaarder menstruele bloeding te ervaar. Dit is egter nie in dié stadium duidelik wat die resultate van die navorsing vir vroue beteken nie, waarsku die navorsers, aangesien die navorsing staatmaak op die respondente se ervarings. Dit kan dus nie as aanduidend vir die algemene bevolking beskou word nie. “Veranderinge aan menstruele bloeding is oor die algemeen nie ongewoon of gevaarlik nie, maar dis nodig om aandag aan hierdie ervarings te gee om vertroue in medisyne te bou,” meen die navorsers. “Ons vermoed dat die veranderinge wat met Covid-19-inenting geassosieer word, vir die meeste mense van korte duur is, en ons moedig enigeen aan wat bekommerd is om hul dokter te kontak vir verdere sorg,” sê Katharine Lee, ŉ professor in antropologie aan die Tulane Universiteit en een van die outeurs van die verslag. “Ons wil benadruk dat die entstof een van die beste maniere is om te voorkom dat jy baie siek word weens Covid-19, en ons weet dat Covid-19 self nie net tot veranderinge in jou menstruele siklusse kan lei nie, maar ook tot hospitalisasie en selfs die dood.”